A KÖZSZOLGÁLATI TÖRVÉNYSZÉK VÉGZÉSE
(első tanács)
2009. október 29.
F‑94/08. sz. ügy
Luigi Marcuccio
kontra
az Európai Közösségek Bizottsága
„Közszolgálat – Tisztviselők – Ítélet végrehajtása – A költségek megtérítése – Az adminisztráció azon szándéka, hogy a tisztviselő rokkantsági támogatásából levonást végezzen – Sérelmet okozó aktus hiánya – Kártérítési kereset – Nyilvánvaló elfogadhatatlanság”
Tárgy: Az EK 236. cikk és az EA 152. cikk alapján benyújtott kereset, amelyben L.  Marcuccio lényegében a Bizottság 2008. március
28‑i azon feljegyzésének megsemmisítését kéri, amelyben tájékoztatták, hogy a Bizottság levonást kíván végrehajtani a felperes
rokkantsági támogatása terhére, valamely korábbi eljárásban felmerült költségek megtérítése céljából.
Határozat: A Közszolgálati Törvényszék a keresetet mint nyilvánvalóan elfogadhatatlant elutasítja. A Közszolgálati Törvényszék a felperest
kötelezi a költségek viselésére.
Összefoglaló
Tisztviselők – Kereset – Sérelmet okozó aktus – Fogalom – Az adminisztráció feljegyzése, amelyben arról tájékoztatja az érdekeltet,
hogy rokkantsági támogatásából levonást kíván eszközölni – Kizártság
(Személyzeti szabályzat, 90. és 91. cikk)
Az adminisztráció azon feljegyzése, amelyben tájékoztatja a felperest azon szándékáról, hogy annak rokkantsági támogatásából
levonást fog eszközölni, amennyiben az nem fordul a közösségi bírósághoz azon költségek megállapítása érdekében, amelyek viselésére
a felperest valamely korábbi ügyben kötelezték, nem minősül az adminisztráció végleges állásfoglalásának, és nem tekinthető
úgy, mint amely a felperes érdekeit közvetlenül és azonnal érinti, jelentősen módosítva annak jogi helyzetét.
(lásd a 21. és 24. pontot)